L. Gyurovszky, minister výstavby a regionálneho rozvoja SR: (2003-12-02):
Dovoľte mi teda, aby som vás požiadal o schválenie vládneho návrhu zákona v druhom čítaní. Ďakujem vám za pozornosť. Z. Martináková, podpredsedníčka NR SR: Ďakujem, pán minister. Dávam slovo spravodajcovi z výboru pre hospodárstvo, privatizáciu a podnikanie pánovi poslancovi Istvánovi Harnovi. Prosím, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru. Nech sa páči, pán poslanec. I. Harna, poslanec: Ďakujem za slovo. Vážená pani predsedajúca, vážený pán minister, kolegovia a kolegyne, dovoľte mi, aby som vás informoval o spoločnej správe výboru pre hospodárstvo, privatizáciu a podnikanie k predloženej novele zákona v druhom čítaní. Výbor Národnej rady Slovenskej republiky pre hospodárstvo, privatizáciu a podnikanie v súlade s § 79 zákona Národnej rady č. 350/1996 Z. z. o rokovacom poriadku Národnej rady Slovenskej republiky podáva Národnej rade Slovenskej republiky ako gestorský výbor spoločnú správu výborov Národnej rady Slovenskej republiky k vládnemu návrhu zákona o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (tlač 388a) v druhom čítaní. Národná rada Slovenskej republiky uznesením č. 548 z 22. októbra 2003 pridelila vládny návrh zákona o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku v znení neskorších predpisov na prerokovanie v druhom čítaní v týchto výboroch: ústavnoprávny výbor, Výbor Národnej rady Slovenskej republiky pre hospodárstvo, privatizáciu a podnikanie, Výbor Národnej rady Slovenskej republiky pre verejnú správu, Výbor Národnej rady Slovenskej republiky pre sociálne veci a bývanie. Ako gestorský výbor určila Výbor Národnej rady Slovenskej republiky pre hospodárstvo, privatizáciu a podnikanie na prerokovanie a schválenie spoločnej správy výborov. Iné výbory Národnej rady Slovenskej republiky návrh zákona neprerokovali. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Z. z., tzv. stavebný zákon, v znení neskorších predpisov prerokovali tieto výbory: ústavnoprávny výbor, ktorý navrhuje zákon schváliť so zmenami a doplnkami; ďalej výbor pre hospodárstvo, privatizáciu a podnikanie navrhuje zákon schváliť so zmenami a doplnkami; Výbor Národnej rady Slovenskej republiky pre verejnú správu navrhuje Národnej rade zákon schváliť so zmenami a doplnkami a Výbor Národnej rady Slovenskej republiky pre sociálne veci a bývanie prerokoval návrh a navrhuje Národnej rade schváliť predmetný zákon bez doplňujúcich a pozmeňujúcich návrhov. Spoločnú správu pod č. 388a máte k dispozícii. Spoločná správa obsahuje na základe návrhu výborov 17 bodov. Mám odporučenie gestorského výboru z uvedených bodov navrhnúť Národnej rade Slovenskej republiky, aby o bodoch 1 až 7, ďalej o bodoch 9, 10, 12, 13, 14 a 16 hlasovať spoločne a gestorský výbor odporúča tieto body schváliť a o bodoch 8, 11, 15 a 17 hlasovať taktiež spoločne s odporučením gestorského výboru neschváliť. Vážená pani predsedajúca, prosím, otvorte rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu. Písomne sa neprihlásil nikto do rozpravy. (Ruch v sále.) Otváram možnosť hlásiť sa ústne a zároveň poprosím o väčší pokoj v rokovacej sále, páni poslanci. Pani poslankyňa Antošová. Uzatváram možnosť hlásiť sa ústne do rozpravy. Nech sa páči, pani poslankyňa.